Oficiālais Vēstnesis L 344 , 28/12/2001 Lpp. 0090 - 0092



Padomes Kopējā nostāja (2001. gada 27. decembris) par terorisma apkarošanu (2001/930/KĀDP) EIROPAS SAVIENĪBAS PADOME, ņemot vērā Līgumu par Eiropas Savienību un jo īpaši tā 15. un 34. pantu, tā kā: (1) Eiropadome 2001. gada 21. septembra ārkārtas sanāksmē paziņoja, ka terorisms ir nopietns izaicinājums pasaulei un Eiropai un cīņa pret terorismu būs Eiropas Savienības prioritārais mērķis. (2) Apvienoto Nāciju Organizācijas Drošības padome 2001. gada 28. septembrī pieņēma Rezolūciju 1373(2001), ar kuru atkārtoti apstiprināja, ka teroristu akti apdraud mieru un drošību, un noteica pasākumus cīņai pret terorismu un jo īpaši cīņai pret terorisma finansēšanu un cīņai pret patvēruma došanu teroristiem. (3) Padome 2001. gada 8. oktobrī atkārtoti apstiprināja, ka ES un dalībvalstis nolēmušas pilnā mērā un saskaņoti piedalīties pasaules koalīcijā pret terorismu Apvienoto Nāciju Organizācijas vadībā. Padome arī atkārtoja Savienības apņēmību ķerties pie terorisma finansēšanas avotiem ciešā sadarbībā ar Apvienotajām Valstīm. (4) Eiropadome 2001. gada 19. oktobrī paziņoja par apņēmību cīnīties pret terorismu visā pasaulē jebkurā tā izpausmē un ka tā turpina veikt pasākumus, lai nostiprinātu starptautiskās kopienas koalīciju cīņā pret terorismu visās tā izpausmēs, piemēram, pastiprinot sadarbību starp operatīvajiem dienestiem, kas atbildīgi par terorisma apkarošanu — Europol, Eurojust, izlūkošanas dienestiem, policijas spēkiem un tiesu iestādēm. (5) Ir uzsākta dažu turpmāk minēto pasākumu realizēšana. (6) Šādos ārkārtējos apstākļos nepieciešama Kopienas rīcība, lai īstenotu turpmāk minētos pasākumus, IR PIEŅĒMUSI ŠO KOPĒJO NOSTĀJU. 1. pants Apzināta tieša vai netieša jebkāda veida līdzekļu nodrošināšana vai savākšana no Eiropas Savienības dalībvalstu iedzīvotājiem vai kas notiek jebkuras dalībvalsts teritorijā ar mērķi, ka minētie līdzekļi tiks izmantoti terora aktu veikšanai, vai zinot, ka līdzekļi tiks šādi izmantoti, ir noziedzīga rīcība. 2. pants Jāiesaldē līdzekļi un citi finanšu aktīvi vai ekonomiskie resursi, kas pieder: - personām, kas izdarījušas vai mēģina izdarīt terora aktus vai piedalās, vai veicina terora aktu veikšanu, - organizācijām, kas tieši vai netieši pieder šādām personām vai kuras šādas personas tieši vai netieši vada, - personām un organizācijām, kas rīkojas šādu personu un organizāciju vārdā vai saskaņā ar minēto personu vai organizāciju norādēm, ieskaitot līdzekļus, kas iegūti vai radušies no šādu personu, iesaistīto personu un organizāciju tiešā vai netiešā īpašumā esošas mantas vai kontroli par to. 3. pants Līdzekļi, finanšu aktīvi vai ekonomiskie resursi, vai finanšu un citi ar tām saistītie pakalpojumi nedrīkst būt tiešā vai netiešā veidā pieejami: - personām, kas izdarījušas vai mēģina izdarīt terora aktus, vai veicina, vai piedalās terora aktos, - organizācijām, kas tieši vai netieši pieder šādām personām vai ir šādu personu tiešā vai netiešā kontrolē, - personām un organizācijām, kas rīkojas šādu personu vārdā vai saskaņā ar minēto personu norādēm. 4. pants Jāveic pasākumi, lai apspiestu jebkāda veida aktīvu vai pasīvu atbalstu terora aktos iesaistītām organizācijām un personām, to skaitā pasākumi, kuru mērķis ir apspiest dalībnieku iesaistīšanu teroristiskajās grupās un izskaust ieroču piegādi teroristiem. 5. pants Jāveic pasākumi terora aktu novēršanai, to skaitā pasākumi, kas nodrošina dalībvalstu savstarpēju laicīgu brīdināšanu vai informācijas apmaiņu starp dalībvalstīm un trešām valstīm. 6. pants Jāliedz patvēruma došana tiem, kas finansē, plāno, atbalsta vai veic terora aktus vai dod patvērumu. 7. pants Personām, kas finansē, plāno, atbalsta vai veic terora aktus, jāaizliedz Eiropas Savienības dalībvalstu teritorijas izmantošana tādiem mērķiem, kas vērsta pret dalībvalstīm vai trešām valstīm vai to iedzīvotājiem. 8. pants Personas, kas piedalās terora aktu finansēšanā, plānošanā, sagatavošanā, veikšanā vai atbalstīšanā, nododamas tiesai; šādi terora akti atzīstami par smagiem noziedzīgiem nodarījumiem dalībvalstu normatīvajos aktos, un šādi sodi attiecīgi norāda uz minēto terora aktu nopietnību. 9. pants Dalībvalstis savstarpēji, kā arī trešām valstīm sniedz lielāko iespējamo palīdzību saistībā ar kriminālizmeklēšanām vai kriminālprocesiem, kas attiecas uz terora aktu finansēšanu vai atbalstu saskaņā ar starptautiskiem un nacionāliem tiesību aktiem, tostarp palīdzību dalībvalstu vai trešo valstu rīcībā esošu pierādījumu iegūšanā, kas nepieciešami tiesas procesos. 10. pants Teroristu vai teroristisko grupējumu pārvietošanās jāaizliedz, izmantojot efektīvu robežkontroli un kontroli, kas veicama, izsniedzot identitāti apliecinošus dokumentus un ceļošanas dokumentus, kā arī veicot pasākumus identitāti apliecinošu dokumentu un ceļošanas dokumentu viltošanas vai krāpnieciskas izmantošanas novēršanai. Padome pieņem zināšanai Komisijas nodomu, ja nepieciešams, iesniedz priekšlikumus šajā jomā. 11. pants Jāveic pasākumi, lai pastiprinātu un paātrinātu operatīvās informācijas apmaiņu, jo īpaši attiecībā uz teroristu vai teroristisko tīklu darbībām un pārvietošanos; viltotiem vai falsificētiem ceļošanas dokumentiem; ieroču, sprāgstvielu vai paaugstināta riska vielu tirdzniecību; teroristisko grupējumu sakaru tehnoloģiju izmantošanu; un draudiem, ko rada teroristisko grupējumu rīcībā esošie masu iznīcināšanas ieroči. 12. pants Jāveic informācijas apmaiņa starp dalībvalstīm, kā arī dalībvalstu un trešo valstu starpā saskaņā ar starptautiskiem un valstu tiesību aktiem, un jāuzlabo sadarbība administratīvajos un juridiskajos jautājumos starp dalībvalstīm un starp dalībvalstīm un trešajām valstīm, lai novērstu terora aktus. 13. pants Jāuzlabo sadarbība starp dalībvalstīm vai starp dalībvalstīm un trešām valstīm, jo īpaši izmantojot divpusējās un daudzpusējās vienošanās un nolīgumus, lai nepieļautu un apspiestu terora aktus un veiktu pasākumus pret terora aktu izdarītājiem. 14. pants Dalībvalstīm pēc iespējas drīzāk jāpievienojas atbilstīgajām starptautiskajām konvencijām un protokoliem, kas attiecas uz pielikumā uzskaitīto terorismu. 15. pants Dalībvalstis pastiprina sadarbību un pilnīgi īsteno atbilstīgās ar terorismu saistītās konvencijas un protokolus, un Apvienoto Nāciju Organizācijas Drošības padomes Rezolūcijas 1269(1999) un 1368(2001). 16. pants Pirms bēgļa statusa piešķiršanas jāveic atbilstīgi pasākumi saskaņā ar attiecīgajiem starptautisko un valstu tiesību aktu noteikumiem, kā arī ar starptautiskajiem cilvēktiesību standartiem, lai pārliecinātos, ka patvēruma meklētājs nav plānojis vai veicinājis terora aktus vai piedalījies tajos. Padome pieņem zināšanai Komisijas nodomu attiecīgā gadījumā iesniegt priekšlikumus minētajā jomā. 17. pants Saskaņā ar starptautiskajiem tiesību aktiem jāveic pasākumi, lai nodrošinātos, ka bēgļa statusu neizmanto ļaunprātīgi terora aktu izdarītāji, organizētāji vai veicinātāji un ka politiskās motivācijas prasības netiek atzītas, lai pamatotu iespējamo teroristu izdošanas pieprasījumu atteikšanu. Padome pieņem zināšanai Komisijas nodomu attiecīgā gadījumā iesniegt priekšlikumus minētajā jomā. 18. pants Šī Kopējā nostāja stājas spēkā tās pieņemšanas dienā. 19. pants Šo Kopējo nostāju publicē Oficiālajā Vēstnesī. Briselē, 2001. gada 27. decembrī Padomes vārdā — priekšsēdētājs L. Michel -------------------------------------------------- PIELIKUMS Saraksts, kas noteikts 14. pantā, par starptautiskajām konvencijām un protokoliem, kas attiecas uz terorismu 1. Konvencija par noziegumiem un dažām citām nelegālām darbībām, kas izdarītas gaisa kuģos — Tokija, 14.09.1963. 2. Konvencija par cīņu pret nelegālu gaisa kuģu sagrābšanu — Hāga, 16.12.1970. 3. Konvencija par cīņu pret nelegālām darbībām, kas apdraud civilās aviācijas drošību — Monreāla, 23.09.1971. 4. Konvencija par tāda veida noziegumu novēršanu un sodīšanu, kas vērsti pret starptautiski neaizskaramām personām, to skaitā diplomātisko personālu — Ņujorka, 14.12.1973. 5. Eiropas Konvencija par terorisma apspiešanu — Strasbūra, 27.1.1977. 6. Konvencija par ķīlnieku sagrābšanu — Ņujorka, 17.12.1979. 7. Konvencija par kodolmateriālu fizisko aizsardzību — Vīne, 03.03.1980. 8. Protokols par cīņu pret nelegālu vardarbību lidostās, kas apkalpo starptautisko civilo aviāciju, kas papildina konvenciju par cīņu pret nelegālām darbībām, kas apdraud civilās aviācijas drošību — Montreāla, 24.02.1988. 9. Konvencija par nelegālu darbību, kas vērstas pret navigācijas drošību novēršanu — Roma, 10.03.1988. 10. Protokols par nelegālu darbību, kas vērsta pret fiksēto platformu uz kontinentālajiem šelfiem drošību, novēršanu — Roma, 10.03.1988. 11. Konvencija par plastikas sprāgstvielu marķēšanu, lai veicinātu to atklāšanu — Monreāla, 01.03.1991. 12. ANO Konvencija par cīņu pret teroristu rīkotajiem sprādzieniem — Ņujorka, 15.12.1997. 13. ANO Konvencija par cīņu pret terorisma finansēšanu — Ņujorka, 09.12.1999. --------------------------------------------------